นายกรัฐมนตรี เปิดเผย เหล่าทัพเข้าร่วมสนับสนุนภารกิจรับผู้ป่วยโควิด-19 ในพื้นที่ต่างๆ เข้ารับการรักษาอย่างเร่งด่วน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊ก "ประยุทธ์ จันทร์โอชา Prayut Chan-o-cha" ว่าจากที่ตนเองได้สั่งการในฐานะผู้อำนวยการ ศบค. และรัฐมนตรีว่าการกระทรวงกลาโหม ทำให้มีการจัดตั้ง “ศูนย์สนับสนุนการเคลื่อนย้ายผู้ติดเชื้อโควิด-19” ณ กรมยุทธบริการทหาร กองบัญชาการกองทัพไทย เพื่อช่วยสนับสนุนกระทรวงสาธารณสุข รวมทั้งศูนย์เอราวัณ ของ กทม. และ ศปก.ศบค. ในการบริหารจัดการขนย้ายผู้ป่วยติดเชื้อจากที่พักอาศัยเข้ารับการดูแลรักษาตามระบบโดยเร่งด่วนโดยทุกเหล่าทัพร่วมกันจัดเจ้าหน้าที่ทางการแพทย์ รถพยาบาลและยานพาหนะ รวม 31 คัน เข้าร่วมสนับสนุนภารกิจรับผู้ป่วยในพื้นที่ต่างๆ เพื่อเข้ารับการรักษา โดยจะเร่งจัดยานพาหนะเพิ่มเติมอีก 20 คัน รวมเป็น 51 คันพร้อมเจ้าหน้าที่ เพื่อเสริมการทำงานให้เพียงพอและให้พร้อมปฏิบัติงานได้ตั้งแต่วันนี้ (25 เม.ย. 64) เป็นต้นไป